اکشر پرشوتم درشن

اَکشَر پُرُشوتّم درشن (ہندی: अक्षर पुरुषोत्तम दर्शन) یا اکشر برہم پرم برہم درشنم، یعنی "اکشر پرشوتم فلسفہ"، ایک ایسی اصطلاح ہے جسے بوچاس نواسی اکشر پرشوتم سوامی نارائن سنستھا (बोचासनवासी अक्षर पुरुषोत्तम स्वामिनारायण संस्था) سوامی نارائن کے افکار و تعلیمات کے متبادل نام کے طور پر استعمال کرتی ہے۔ اس کا مقصد سوامی نارائن کے نقطۂ نظر کو دوسری ویدانتی روایات سے ممتاز کرنا ہے۔ اس فلسفے کی بنیاد سوامی نارائن کی اس تشریح پر ہے جس میں انھوں نے پرم برہم (پرشوتم، نارائن) اور اکشر برہم کو دو مختلف اور ابدی حقیقتوں کے طور پر تسلیم کیا ہے۔ یہی وہ مخصوص نظریہ ہے جو اس دبستانِ فکر کو دیگر ویدانتی مکاتبِ فکر سے جدا کرتا ہے۔ یہ سنستھا اور اس کی "اکشر پرشوتم اپاسنا" (عبادت) کا ایک لازمی جز ہے،سوامی نارائن سنستھا، گرو کے ہمراہ خدا کی عبادت - اکشر پرشوتم کا فلسفہ جس کے مطابق پرشوتم یا پرم برہم، اکشر برہم گروؤں کے ایک تسلسل میں جلوہ گر رہتے ہیں، جو درحقیقت خدا کا مسکن (اکشر) ہیں۔

 مفہوم 
بائیں|تصغیر|275x275px|وڈتال کے سوامی نارائن مندر میں اکشر بھون کے مقام پر سوامی نارائن کی مورتی

سوامی نارائن کی الہیات میں پرم برہم اور اکشر برہم کے درمیان ایک واضح فرق پایا جاتا ہے۔ پرم برہم سے مراد برتر برہم یعنی پرشوتم نارائن (خدا) کی ذات ہے، جس کے بارے میں پیروکاروں کا عقیدہ ہے کہ وہ سوامی نارائن کی صورت میں ظاہر ہوئی۔ دوسری جانب اکشر برہم ہے جو "نظام کائنات کا اصول اساسی" ہونے کے ساتھ ساتھ خدا کا مسکن بھی ہے۔ احمد آباد اور وڈتال کے مذہبی حلقے، جو اصل سوامی نارائن سمپردائے ہے، اکشر کو پرشوتم کا ماورائی مسکن تسلیم کرتے ہیں جہاں وہ ہمیشہ جلوہ گر رہتا ہے۔

"اکشر پرشوتم اپاسنا" میں صراحت ہے کہ سوامی نارائن سنستھا اکشر کو زمین پر ہمیشہ شخصی صورت میں بھی موجود تسلیم کرتی ہے، وہ شخصی صورت ایک گرو اور مثالی عقیدت مند کے روپ میں ہوتی ہے جو پرشوتم کے ہمراہ ہوتا ہے اور جس میں پرشوتم خود قیام پزیر ہوتا ہے اور اس کی عبادت کی جاتی ہے۔ چنانچہ وہ گُناتی تانند سوامی اور ان کے جانشینوں کو پرشوتم کا یہی مسکن تصور کرتے ہیں۔ یہ خیال کہ سوامی نارائن نے دو آچاریوں کی بجائے گناتی تانند کو اپنا روحانی جانشین مقرر کیا تھا، وڈتال حلقے کے سادھوؤں کے نزدیک ایک گمراہ کن ہدایت تھی اور انھوں نے اس ہستی کی پرستش سے انکار کر دیا جسے وہ محض ایک انسان تصور کرتے تھے۔

عقیدت مندوں کا ایمان ہے کہ وہ "اکشر روپ" (یا برہم روپ) بن کر یعنی اکشر (یا اکشر برہم) جیسی صفات حاصل کر کے اور پرشوتم (یا پرم برہم؛ برتر زندہ ہستی؛ خدا) کی عبادت کر کے موکش یا پیدائش اور موت کے چکر سے نجات حاصل کر سکتے ہیں۔

 مآخذ 
تصغیر|225x225px|سوامی نارائن بھاشیم

اکشر پرشوتم درشن کے بنیادی مآخذ میں "وچنامرت" سرِ فہرست ہے جو سوامی نارائن کے 273 ملفوظات و خطبات کا مجموعہ ہے۔ اس مجموعہ کو سوامی کے جلیل القدر پیروکاروں نے سوامی کی زندگی ہی میں قلمبند کر لیا تھا۔ دیگر مآخذ میں "وید رس" بھی ہے۔ یہ ایک جامع مکتوب ہے جو انھوں نے اپنے راہب پیروکاروں کو اپنے عقائد کی تشریح اور اخلاقی ہدایات دینے کے لیے لکھا تھا؛ نیز "سوامی نی واتو" بھی اہم مآخذ میں شمار ہوتی ہے، جو گناتی تانند سوامی کے ملفوظات و تشریحات کا مجموعہ ہے۔ گناتی تانند سوامی، سوامی نارائن کے ارشد شاگرد تھے اور بوچاسن واسی اکشر پرشوتم سنستھا کے سلسلے میں انھیں گرو اور سوامی کا جانشین تسلیم کیا جاتا ہے۔

سنستھا کے نزدیک اکشر پرشوتم درشن کی مزید تفصیل و توضیح بھگت جی مہاراج، شاستری جی مہاراج، یوگی جی مہاراج اور پرمکھ سوامی مہاراج کے ارشادات میں بھی موجود ہیں، جو سنستھا کی سوامی نارائن روایت میں علی الترتیب گناتی تانند سوامی کے بعد گرو کے منصب پر فائز ہوئے، اور موجودہ گرو مہنت سوامی مہاراج اسی سلسلے کی کڑی ہیں۔ سنستھا کے پیروکار پرمکھ سوامی مہاراج کے تحریر کردہ عقائد کے بیان پر خاص زور دیتے ہیں جو "سوامی نارائن درشننا سدھانتونو آلیکھ" کے عنوان سے لکھی گئی ہے؛ یہ تحریر سوامی نارائن کی تعلیمات پر ان کے مخصوص نقطۂ نظر کا خلاصہ پیش کرتی ہے۔ سنستھا کے اشاعتی ادارے 'سوامی نارائن اکشر پیٹھ' کے مطابق "شاستری جی مہاراج نے [سوامی نارائن کے] درشن کی شناخت 'اکشر پرشوتم' کے طور پر کی [...] شاستری جی مہاراج نے 'اکشر پرشوتم اپاسنا' اور 'اکشر پرشوتم سدھانت' جیسی اصطلاحات استعمال کر کے اس درشن کی ترویج و اشاعت کی۔"پرم برہم سوامی نارائن کا اکشر پرشوتم درشن: ایک تعارف

"سوامی نارائن بھاشیم" 2007ء میں بھدریش داس سوامی کی شائع کردہ ایک تفسیر ہے جو اپنشد، بھگود گیتا اور برہم سوتروں میں موجود اکشر پرشوتم درشن کی بنیادوں کی وضاحت کرتی ہے۔ اس کی مزید تائید ایک کلاسیکی سنسکرت رسالے سے بھی ہوتی ہے جس کے مصنف بھدریش داس سوامی ہی ہیں اور اس کا عنوان "سوامی نارائن سدھانت سدھا" ہے۔  یہ استدلال پیش کرتے ہیں کہ اکشر اور پرشوتم کے درمیان فرق ہی سوامی نارائن کی تعلیمات کا طرۂ امتیاز ہے، چنانچہ ان تعلیمات کو "اکشر پرشوتم درشن" کا لقب دیا جا سکتا ہے۔

 پانچ ابدی حقائق 
"وچنامرت" میں درج سوامی نارائن کے دو ارشادات (گڑھڈا 1.7 اور گڑھڈا 3.10) سے ظاہر ہوتا ہے کہ انھوں نے پانچ ہستیوں کو ابدی قرار دیا ہے:

سنستھا کے شارحِ الہیات  ان پانچ ابدی حقائق کی مزید تفصیل یوں بیان کرتے ہیں:

 پرشوتم 
"پرشوتم" یعنی خدا (لفظی معنی: برتر ہستی) کو متبادل طور پر پرم برہم (اعلیٰ ترین برہم)، پرماتما (روحِ برتر) اور پرمیشور (برتر ایشور) کے ناموں سے بھی یاد کیا جاتا ہے۔ وہ برتر وجودی حقیقت اور پانچوں ابدی ہستیوں میں سب سے اعلیٰ و ارفع ہے۔

اکشر پرشوتم درشن میں پرشوتم کی ماہیت کو چار منفرد پہلوؤں سے سمجھا گیا ہے:

 سروپَری (برتر و بالا): پرشوتم وہ واحد اور یگانہ ہستی ہے جو تمام حقیقتوں سے ماورا ہے۔ سوامی نارائن نے تعلیم دی کہ پرشوتم یکتا اور بے مثل ہے: "بہرحال خدا کی صرف ایک ہی صورت ہے۔ یہ خدا اتنا قادرِ مطلق ہے کہ اکشر سمیت کوئی بھی اس جیسا بننے کی تاب نہیں رکھتا۔ یہ ایک مستحکم اصول ہے۔" (وچنامرت، لویا 4)
 سروکرتا (فاعل مطلق): کائنات کے تمام افعال کا حتمی دارومدار پرشوتم پر ہے، جو تمام اسباب کا سببِ اول اور تمام ہستیوں کا باطنی ناظم ہے۔ اگرچہ جیو اور ایشور اپنے افعال میں خود مختار ہیں، مگر پرشوتم کی تائید اور مشیت کے بغیر کوئی عمل انجام نہیں پا سکتا۔ نجات کا عمل اسی شعور کو بیدار کرنے کا نام ہے۔ سوامی نارائن نے فرمایا: "جیو کی نجات محض اس ادراک سے حاصل ہوتی ہے کہ: 'جو کچھ بھی ہوتا ہے وہ پرم برہم کی ظاہری صورت کے کرنے سے ہوتا ہے، وقت (کال)، کرم اور مایا وغیرہ سے کچھ بھی وقوع پزیر نہیں ہوتا۔' اس طرح صرف خدا ہی کو فاعلِ حقیقی سمجھنا درحقیقت نجات کا سب سے بڑا ذریعہ ہے۔" (وچنامرت، کریانی 10)
 ساکار (صاحبِ صورتِ الٰہی): سوامی نارائن نے اپنے پیروکاروں کو تاکید کی کہ پرشوتم الہیٰ صورت کا حامل ہے۔ وچنامرت گڑھڈا 1.71 میں انھوں نے کہا کہ: "کسی کو بھی خدا کی صورت کی نفی نہیں کرنی چاہیے۔" انھوں نے یہ تعلیم دی کہ یہ صورت انسانی شکل میں ہے، مگر پھر بھی الوہی ہے۔
 پرگٹ (ظاہر و موجود): سنستھا کے مطابق متلاشیانِ حق کو نجات عطا کرنے کے لیے خدا ہمیشہ زمین پر انسانی قالب میں جلوہ گر رہتا ہے، خواہ براہِ راست ہو یا اکشر کی انسانی صورت کے توسط سے۔ وچنامرت وڈتال 19 میں سوامی نارائن نے صراحت کی ہے کہ: "جب بھی کوئی جیو بھارت کھنڈ (برصغیر) میں انسانی جسم حاصل کرتا ہے تو اس وقت زمین پر خدا کا اوتار یا خدا کا 'سوامی' (یعنی برہم سروپ گرو) بھی یقیناً موجود ہوتا ہے۔"

 اکشر برہم 
لفظ اکشر برہم دو لفظوں "اکشر" (سنسکرت: अक्षर، یعنی غیر فانی یا غیر متبدل) اور "برہم" سے مرکب ہے۔ رفعت اور ماورائیت میں اس کا درجہ پرشوتم کے بعد دوسرا ہے؛ یہ ابدی طور پر مایا کے اثرات سے پاک ہے۔ اگرچہ وجودی طور پر یہ ایک ہی اکائی ہے، تاہم اکشر چار مختلف صورتوں میں موجود ہے:

 پرشوتم کے ابدی ماورائی مسکن کے طور پر: جسے "اکشردھام" کہا جاتا ہے (دھام کے معنی مسکن یا گھر کے ہیں)۔ سوامی نارائن وچنامرت گڑھڈا 1.63 میں کہتے ہیں کہ: "اکشر، پرشوتم بھگوان کا مسکن ہے..." صرف وہی نجات یافتہ روحیں اکشردھام میں داخل ہو سکتی ہیں جنھوں نے اکشر کے ساتھ نوعی یگانگت حاصل کر لی ہو۔ چنانچہ پرشوتم کے ساتھ ساتھ اکشردھام ان بے شمار نجات یافتہ روحوں (اکشر مکتوں) کا بھی مرکز ہے اور اکشر اپنی دوسری صورت (درج ذیل) میں وہاں ذاتی طور پر پرشوتم کی خدمت میں مصروف رہتا ہے۔ اکشر کی صورت کی حیثیت سے اکشردھام مسکن یکتا، ابدی اور مایا کی حدود سے ہمیشہ پرے ہے۔ وچنامرت میں سوامی نارائن نے اس کی ماورائی عظمت، تابانی اور سرمدی مسرت کی تصویر کشی کی ہے۔ دیگر ہندو متون میں اکشردھام کو 'پرم دھام'، 'پد'، 'پرم استھان'، 'پرم ویوم'، 'برہم پور' اور 'برہم دھام' جیسے ناموں سے بھی پکارا گیا ہے۔
 اکشردھام میں پرشوتم کے مثالی عقیدت مند کے طور پر: اکشر خود اکشردھام کے اندر ایک شخصی صورت میں پرشوتم کے ابدی اور مثالی عقیدت مند کے طور پر مقیم ہے۔ پرشوتم کی طرح یہاں بھی اکشر کی صورت انسانی ہے، جس میں دو بازو اور دیگر اعضا موجود ہیں۔ تخلیقِ کائنات کے لمحے میں پرشوتم سب سے پہلے اکشر کی اسی شخصی صورت کی طرف تخلیق کی مشیت سے دیکھتا ہے۔ اس طرح پرشوتم کی ابدی خواہش سے اکشر تمام تر تخلیق کا سبب بن جاتا ہے۔
 زمین پر انسانی صورت میں برہم سروپ گرو کے روپ میں: سنستھا کے مطابق سوامی نارائن کا فرمان ہے کہ پرشوتم، اکشر کے ہمراہ زمین پر ظہور کرتا ہے (وچنامرت گڑھڈا 1.71)۔ اسی کے ذریعے وہ مسلسل اور کامل طور پر موجود رہ کر نجاتِ اخروی کا اپنا کام جاری رکھتا ہے اور عقیدت مندوں کی بندگی قبول کر کے انھیں اپنے مسرور کن تجربات سے فیضیاب کرتا ہے۔ گناتی تانند سوامی، بھگت جی مہاراج، شاستری جی مہاراج، یوگی جی مہاراج اور پرمکھ سوامی مہاراج کو سنستھا کے برہم سروپ گروؤں کے اسی سلسلے کا حصہ مانا جاتا ہے۔ مہنت سوامی مہاراج اس مقدس سلسلے کے موجودہ گرو ہیں۔
 چداکاش (ہمہ گیر روشن شعور) کے طور پر: "چداکاش" سے مراد ایک نہایت نورانی ('آکاش') اور ذی شعور ('چت') ہستی ہے۔ یہ ان گنت 'برہمانڈوں' (کائناتوں) کے باطن اور ظاہر میں سرایت کیے ہوئے ہے اور انھیں قائم رکھتی ہے۔ چھاندوگیہ اپنشد میں اسی چداکاش کی شناخت 'دَہراکاش' کے طور پر کی گئی ہے۔ چونکہ اکشر برہم ہر ذی روح کے دل میں قیام پزیر ہے، اس لیے اسے 'دَہراکاش' کہا جاتا ہے۔ وچنامرت گڑھڈا 1.46 میں سوامی نارائن نے اس کے علم کو 'دہرودیا' کا نام دیا ہے۔

 اکشر (برہم) اور پرشوتم (پرم برہم) کا فرق 
ویدانت کے دیگر مکاتبِ فکر کے مقابلے میں اکشر پرشوتم درشن کا ایک نمایاں وصف "اکشر" کو ایک مستقل مابعد الطبیعیاتی ہستی کے طور پر تسلیم کرنا ہے۔ اس لحاظ سے یہ وجودی طور پر پرشوتم سے ممیز ہے۔ پرشنوپنشد کے پانچویں باب میں صراحت کے ساتھ دو برہموں کا ذکر ملتا ہے؛ ایک برتر برہم (پرم برہم) اور دوسرا فروتر برہم (اکشر برہم)۔ آیت 5.2 کے الفاظ ہیں:

اکشر اور پرشوتم کے برتر روحانی سچائی (برہم ودیا) کا مرکز ہونے کی ایک اور بین دلیل منڈک اپنشد (1.2.13) میں دیکھی جا سکتی ہے:

اکشر اور پرشوتم کی الگ الگ تشریح بھگود گیتا میں بھی موجود ہے۔ مثلاً آیات 15.16 اور 15.17 وضاحت کرتی ہیں:

آیت 15.18 مزید بیان کرتی ہے کہ پرشوتم اکشر سے بھی برتر اور اس سے جدا ہے:

سوامی نارائن وچنامرت گڑھڈا 2.3 کے ایک وعظ میں فرماتے ہیں:

 مایا 
مایا ان پانچ ابدی حقیقتوں میں واحد غیر ذی روح حقیقت ہے۔ یہ وہ خام مادہ ہے جس سے مادی دنیا کی تشکیل ہوتی ہے اور اس کی پہچان تین اوصاف (گُن)—ستو گن، رجو گن اور تمو گن— سے ہوتی ہے۔ یہ جیو اور ایشور کی جہالت کا باعث بھی ہے، جو انا (میں پن) اور وابستگی (میرا پن) کی صورت میں نمودار ہوتی ہے اور انھیں تناسخ کے پیہم چکر میں جکڑے رکھتی ہے۔ صرف پرشوتم اور اکشر ہی ابدی طور پر مایا سے ماورا ہیں۔ وہ جیو اور ایشور جو اس لامتناہی سلسلے سے نجات کے خواہاں ہیں، وہ برہم سروپ گرو کی صورت میں موجود اکشر سے رشتہ استوار کر کے اس سے چھٹکارا پا سکتے ہیں۔ یہ گرو ان روحوں کو "برہم روپ" (یا اکشر روپ) بنا دیتا ہے، یعنی انھیں صفات میں اکشر جیسا بنا کر پرشوتم کی اعلیٰ ترین بندگی کا اہل بنا دیتا ہے۔

 ایشور 
ایشور سے مراد یہاں خدا نہیں، بلکہ جیو کی طرح مایا کے پردوں میں ملفوف ایک محدود ذی روح ہستی ہے، لیکن یہ کسی خاص کائنات کے اندر مختلف فرائض کی انجام دہی کے لیے خصوصی اختیارات اور علم سے بہرہ ور ہوتی ہے۔ اکشر پرشوتم درشن میں وراٹ پرش، برہما (جو برہم سے مختلف ہے)، وشنو اور شیو ایشوروں کی مثال ہیں۔ یہ الوہی ہستیاں فطرت کی متفرق قوتوں جیسے سورج، چاند اور ہوا وغیرہ کو متحرک رکھتی ہیں۔

 جیو 
جیو ایک ممتاز اور انفرادی روح ہے، یعنی ایک محدود ذی روح ہستی۔ جیو مایا کی قید میں ہے جو ان کی اصل حقیقت کو اوجھل کر دیتی ہے، حالانکہ ان کا اصل جوہر ابدی وجود، شعور اور مسرت سے عبارت ہے۔ جیو لاتعداد ہیں۔ وہ نہایت لطیف، ناقابلِ تقسیم، ناقابلِ تسخیر اور لافانی ہیں۔ قلب کے اندر مقیم رہتے ہوئے، جیو اپنی قوتِ ادراک (گیان شکتی) کے ذریعے پورے جسم میں سرایت کر جاتا ہے اور اسے زندگی بخشتا ہے۔ یہ علم کی صورت (گیان سروپ) بھی ہے اور جاننے والا (گیات) بھی۔ جیو ہی نیک و بد اعمال (کرم) کا فاعل ہے اور ان اعمال کے ثمرات بھگتتا ہے۔ یہ ازل سے مایا کے بندھن میں ہے؛ نتیجتاً یہ پیدائش اور موت کے چکر میں بھٹکتا رہتا ہے۔ پیدائش سے مراد جیو کا نیا قالب اختیار کرنا اور موت سے مراد جسم سے اس کی جدائی ہے۔ جس طرح انسان پرانے ملبوسات بدل کر نئے پہن لیتا ہے، اسی طرح جیو قدیم جسم کو تیاگ کر نیا جسم اختیار کر لیتا ہے۔

 سوامی نارائن منتر 
سوامی نارائن منتر دو سنسکرت الفاظ کا مجموعہ ہے: سوامی اور نارائن یعنی وشنو بلفظ دیگر پرشوتم۔ اس منتر کی دو اہم تشریحات کی جاتی ہیں؛ اس سلسلے کی اصل شاخوں کا عقیدہ ہے کہ یہ نام صرف ایک ہی ہستی یعنی نارائن کی طرف اشارہ کرتا ہے۔ اس کے برعکس سنستھا اور بعض دیگر متاخر شاخوں کا ماننا ہے کہ سوامی سے مراد اکشر برہم (خدا کا مثالی عقیدت مند) یعنی گناتی تانند سوامی ہیں، جن کی شناخت سہجانند سوامی نے کی تھی، جب کہ نارائن سے مراد خود پرم برہم (خدا) ہیں، جو سہجانند سوامی کی اپنی ذات کی طرف اشارہ ہے۔ یہ ثانی الذکر تشریح قدیم ویشنو مت کی اس روایت کی یاد تازہ کرتی ہے جس میں خدا اور اس کے کامل عقیدت مند کی الوہی رفاقت کا تصور ملتا ہے (مثلاً رادھا اور کرشن یا شری اور وشنو)۔

پرم تتو داس کے مطابق پرمکھ سوامی مہاراج "اکشر پرشوتم درشن" کی تلخیص و توضیح یوں بیان کرتے ہیں کہ: "یہ دو الگ ہستیوں —اکشر اور پرشوتم— کی عبادت کا نام نہیں ہے۔ بلکہ اس کا مطلب "اکشر روپ" (اکشر جیسا) بن کر پرشوتم کی بندگی کرنا ہے، یعنی برہم روپ (برہم جیسا) بن کر پرم برہم کی عبادت کرنا۔" اکشر پرشوتم درشن کا یہ مفہوم سنستھا کے سوامی نارائن منتر کے فہم میں بھی سمویا ہوا ہے، جس کے مطابق یہ دو الفاظ پر مشتمل ہے: سوامی جو اکشر کی علامت ہے اور نارائن جو پرشوتم پر دلالت کرتا ہے۔ اس طرح سوامی نارائن درحقیقت اکشر پرشوتم ہی کا مترادف ہے اور عقیدت مندوں کو یہ سبق دیتا ہے کہ وہ "سوامی کی طرح یعنی اکشر روپ بن جائیں اور نیاز مندانہ طور پر نارائن یعنی پرم برہم پرشوتم نارائن کی بندگی اور اپاسنا بجا لائیں۔"

 ویدانت کے ایک منفرد دبستان کی شناخت 
ہندوستان میں ویدک علوم اور روایات کی معتبر علمی مجلس "شری کاشی وِدوَت پریشد" نے 31 جولائی 2017ء کو وارانسی میں منعقدہ ایک اجلاس میں یہ اعلامیہ جاری کیا کہ: "شری سوامی نارائن کے ویدانت کو اکشر پرشوتم درشن کے نام سے موسوم کرنا ہر لحاظ سے موزوں ہے،" اور یہ سدھانت (نظریہ) ادویت، وششٹ ادویت اور دیگر تمام نظریات سے "منفرد و ممتاز" ہے۔ اس مجلس نے بھدریش داس سوامی کو شنکر، رامانج، مدھو اور ولبھ کی صف کے "آچاریہ" کی حیثیت بھی دی۔بی اے پی ایس سوامی نارائن ریسرچ انسٹی ٹیوٹ، مہنت سوامی مہاراج نے سوامی نارائن سدھانت سُدھا کا افتتاح کیا اور پرم برہم سوامی نارائن کے درشن کو "اکشر پرشوتم درشن" کے طور پر متعارف کرایابی اے پی ایس سوامی نارائن سنستھا، شری کاشی ودوَت پریشد کا اعتراف

سوامی نارائن کی تعلیمات کو 2018ء میں سترھویں عالمی سنسکرت کانفرنس کے موقع پر پروفیسر اشوک اکلُجکَر نے بھی ویدانت کا ایک منفرد درشن (فلسفہ) تسلیم کیا۔17ویں عالمی سنسکرت کانفرنس نے بھگوان سوامی نارائن کے اکشر پرشوتم درشن کو ویدانت کی ایک منفرد روایت کے طور پر تسلیم کر لیا پرم تتو داس سوامی نارائن کی تعلیمات کو "کلاسیکی ویدانت کی وسیع کائنات میں منفرد دبستان فکر" قرار دیتے ہیں اور اسے ویدانت کا ساتواں مکتب فکر سمجھتے ہيں۔

 مزید دیکھیے 
 ہندو الہیات
 ویدانت

 حواشی 

 حوالہ جات 

 مآخذ 
مطبوعہ کتب












ویب مآخذ

 مزید پڑھیے 


 سادھو برہم درشن داس (2015ء)۔ ان ویلیو ایبل اسکرپچرز آف برہم ودیا: وچنامرت اینڈ سوامی نی واتو۔ احمد آباد: سوامی نارائن اکشر پیٹھ۔
 سادھو برہم درشن داس (2015ء)۔ ریئلائزیشن آف برہم ودیا: سوامی نارائن تھیولوجی۔ احمد آباد: سوامی نارائن اکشر پیٹھ۔
 سادھو برہم درشن داس (2015ء)۔ رائل پاتھ آف برہم ودیا: سوامی نارائن سادھنا۔ احمد آباد: سوامی نارائن اکشر پیٹھ۔
 سوامی بھدریش داس (2012ء)۔ ایسنس آف دی اپنشدز: دی وزڈم آف اینشنٹ ریشیز۔ احمد آباد: سوامی نارائن اکشر پیٹھ۔

زمرہ:سوامی نارائن سمپردائے